Ca gudé naꞌ belexezrín benneꞌ gubáz caꞌ chee̱ Jesús naga zua Le̱ꞌ,
ne buluzenne̱ꞌ Le̱ꞌ xúgute̱ ca da belune̱ꞌ,
ne ca da bulusé̱dene̱ꞌ benneꞌ caꞌ naga xjaque̱ꞌ.
Nadxa gunná Jesús,
dxe̱ꞌe̱ benneꞌ caꞌ:
―Le chuꞌu.
Chéajdxu xezíꞌ lázredxu chaditeꞌ naga xuꞌu lataj.
Gunné̱ꞌ caní laweꞌ da dxesáꞌaca benneꞌ dxesáꞌaca,
ne dxelexezrín benneꞌ dxelexezrín,
naꞌ quebe dxeluꞌe̱ lataj xelawe̱ꞌ.
Nadxa Jesús ne benneꞌ gubáz chee̱ꞌ caꞌ belexexúꞌe̱ le̱ze̱ꞌ tu lu da dxedá laweꞌ nísadauꞌ,
naꞌ belezrine̱ꞌ tu lataj naga quebe nu chiláꞌ benneꞌ.
Benneꞌ zan caꞌ beleléꞌene̱ꞌ ca zjaque̱ꞌ,
ne belexexúnbeꞌe̱ Jesús,
naꞌ gusáꞌaca chégüe̱ꞌ xjáꞌaque̱ꞌ naꞌ.
Benneꞌ xúgute̱ xe̱zre caꞌ belezrine̱ꞌ lataj naꞌ nédxudxa ca Jesús.
Gate bedxúaj Jesús lu da dxedá laweꞌ nísadauꞌ,
naꞌ bléꞌene̱ꞌ benneꞌ zante̱,
ne bexache lazre̱ꞌ le̱ꞌ laweꞌ da zaj zre̱ꞌe̱ ca zrilaꞌ caꞌ quebe zua benneꞌ dxuxúe̱ꞌ le̱baꞌ.
Naꞌ guzú lawe̱ꞌ dxusé̱dene̱ꞌ benneꞌ caꞌ da zante̱.
Ca gula guzréꞌ,
belezrín benneꞌ caꞌ dxuse̱de Jesús lau Le̱ꞌ,
naꞌ gulé̱ꞌe̱ Le̱ꞌ:
―Ba dxaca waxrinne,
naꞌ quegá nu lizre benneꞌ zua lataj nigá.
Besel-la benneꞌ caní chee̱ cheajxaque̱ꞌ xe̱zre caꞌ zaj nnita gálaze chee̱ xelezíꞌe̱ xeta xelawe̱ꞌ laweꞌ da quebe bi de̱ nigá da xelawe̱ꞌ.
Naꞌ gunná Jesús,
dxe̱ꞌe̱ le̱ꞌ:
―Le gunezruj leꞌe da xelawe̱ꞌ.
Naꞌ gulenné̱ꞌ,
dxelé̱ꞌe̱ Jesús:
―¿Waca chéajntuꞌ cheajgáꞌuntuꞌ xeta xtila,
quízrujntuꞌ lazruj chee̱ chupa gaxúa zra chee̱ gugágudxu benneꞌ zan caní?
Naꞌ gunná Jesús,
dxe̱ꞌe̱ le̱ꞌ:
―¿Bal-la xeta xtila nápale?
Le cheajnnáꞌ.
Ca gulenézene̱ꞌ,
naꞌ gulenné̱ꞌ,
dxelé̱ꞌe̱ Jesús:
―Gazxuꞌ xeta xtila,
ne chupa béladauꞌ.
Nadxa gunná beꞌe Jesús gulebéꞌe xúgute̱ bénneache caꞌ tu cueꞌ weaj lu xrguíe xaꞌa.
Naꞌ gulebéꞌe̱ tu cueꞌ weaj,
du tu gaxúe̱ꞌ,
du chi xune̱ꞌ.
Nadxa Jesús bé̱xrue̱ꞌ gazxuꞌ xeta xtila caꞌ,
ne da chupa béladauꞌ.
Naꞌ guchisa lawe̱ꞌ xabaala,
gunabe̱ꞌ lau Dios gun laꞌazxe̱ꞌ na,
naꞌ bzúzruje̱ꞌ xeta xtila caꞌ,
ne bnézruje̱ꞌ na benneꞌ caꞌ dxusé̱dene̱ꞌ chee̱ gulísie̱ꞌ na chee̱ benneꞌ caꞌ.
Cáꞌanqueze gudísie̱ꞌ da chupa béladauꞌ chee̱ xúgute̱ benneꞌ caꞌ.
Naꞌ gulagu xúgute̱ꞌ ne gulélajte̱ꞌ.
Nadxa buluxutube̱ꞌ ca da begáꞌana chee̱ xeta xtila,
ne chee̱ béladu caꞌ,
naꞌ guca chazrinnu xcuite xcaꞌa.
Benneꞌ caꞌ gulawe̱ꞌ xeta xtila caꞌ zaj naque̱ꞌ chi xun gaxúa benneꞌ biu.